stanford-oval/wikipedia huggingface dataset:
פרוסידיס

| --- | --- |


 נתונים כלליים
 מייסדים:  אלבר בארייה
 תקופת הפעילות:  1978–הווה (כ־47 שנים) 
 מיקום המטה:  צרפת, מחוז רמות הסן, ניי-סיר-סן
 מוצרים עיקריים:  הפקות הנפשה
  
 procidis.com
פרוסידיס (בצרפתית: Procidis) הוא אולפן הנפשה צרפתי שנוסד על ידי אלבר בארייה בשנת 1962. האולפן מוכר בזכות הפקת הזיכיון "היה היה" שזכה להצלחה רבה ברחבי העולם. הפקות הסטודיו נמכרו למעל מ-100 מדינות, בין היתר ישראל. בשנת 2024 חברת Banijay Entertainment רכשה את רוב מניות האולפן ושילבה אותו ביחידת Banijay Kids & Family.
הפקות

הרפתקאותיו של קולרגול (1970–1974)
היה היה - האדם (1978–1979)
היה היה - החלל (1982–1983)
היה היה - החיים (1987–1988)
היה היה – האמריקות (1991–1992)
היה היה - ממציאים (1994)
היה היה - ההרפתקנים (1996–1997)
גן החיות של אודג'אזדובה (2001)
היה היה - כדור הארץ (2008)
היה היה - חפצים (2023–הווה)
עאדל אמאם

| --- | --- |

 לידה:  17 במאי 1940 (בן 84) אל-מנצורה, מצרים 
 שם לידה:  عادل محمد إمام 
 מדינה:  מצרים 
 תקופת הפעילות:  מ-1958 
 מקום לימודים:  אוניברסיטת קהיר 
 צאצאים:  Ramy Imam, Mohammad Emam 
 מספר צאצאים:  3 
 פרסים והוקרה:  מסדר ההצטיינות  מסדר ההצטיינות הלאומי האלג'ירי  המסדר המלכותי אל-עלאווי  מסדר הארז  Marrakech International Film Festival Honorary Award 
 פרופיל ב-IMDb
 
עאדל אמאם (בערבית: عادل إمام; נולד ב-17 במאי 1940 באל-מנצורה) הוא שחקן קולנוע, טלוויזיה ותיאטרון לשעבר מצרי, עד לפרישתו ממשחק ב-2024.
קריירה

אמאם נמנה עם השחקנים המוכרים ביותר בקולנוע הערבי. הוא שיחק ביותר מ-120 סרטים, יותר מ-20 מחזות וסדרות טלוויזיה, ובתוכנית רדיו עם הזמר עבד אל-חלים חאפז. בתפקידיו השונים הוא מציג קשת רחבה של סגנונות הומור וזוכה לביקורות אוהדות הן מצד המבקרים והן מקהל הצופים.
עם זאת, לא פעם היו אמאם וסרטיו מושא לביקורת ומחלוקת בתוך החברה המצרית, בעיקר מצד אסלאמיסטים. סרטים רבים בכיכובו, כמו "ציפורי החושך" (1985) "הטרוריסט" (1994) מציגים בצורה סאטירית וביקורתית קנאות דתית.
אמאם מוכר בישראל בעיקר מסרטי הקולנוע הערבים המשודרים זה שנים רבות בימי שישי (בעבר בערוץ 1 וכיום בערוץ 33), בהם "הטרור והקבב".
בשנת 2005 השתתף בסרט "בית יעקוביאן", המבוסס על הרומן של עלאא אל-אסואני. סרט זה הוא ההפקה המצרית היקרה ביותר עד כה.
בינואר 2024 הודיע על פרישה ממשחק.
פעילות חברתית

בינואר 2000 מונה על ידי האומות המאוחדות לשגריר של רצון טוב של נציבות האו"ם לפליטים ומאז הוא עוסק ללא לאות בקידום נושא הפליטים בעולם.
חיים אישיים

עאדל נשוי ואב לשלושה ילדים. אחד מילדיו הוא הבמאי ראמי אמאם. בן נוסף שלו הוא השחקן מוחמד אמאם.
דעותיו הפוליטיות

אמאם ידוע כליברל המתנגד למה שהוא רואה כקשר בין דת לפוליטיקה ודיבר בגנות ההסתה שגורמים דתיים שותפים לה.
הוא ידוע בתמיכתו ברשות הפלסטינית, ובראשית האינתיפאדה אף דרש מממשלתו לגרש מקהיר את השגריר הישראלי. בשנת 1998 התכבד להיות במטוס הראשון שחנך את שדה התעופה הבינלאומי ברצועת עזה.
בפברואר 2012 נגזרו עליו שלא בפניו שלושה חודשי מאסר בגין פגיעה באסלאם, אך בערעור הפך בית המשפט את גזר הדין. בשנת 2017 התפרסם סרטון של ההסברה הישראלית ברשתות החברתיות, ובו הוא מביע את דעתו נגד חמאס ותקיפותיה נגד ישראל. כמו כן מתח ביקורת על הסוויטות המפוארות של מנהיגי חמאס בביירות וחיי התענוגות שלהם.
הערות שוליים

↑  ליאור בן ארי, כוכב הסרטים הערבים, השחקן המצרי עאדל אמאם, פורש מהמקצוע אחרי 60 שנה, באתר ynet, 21 בינואר 2024
↑  גדול שחקני הקולנוע בעולם הערבי, עאדל אמאם, נידון לשלושה חודשי מאסר בפועל, בגין "חילול כבוד האסלאם"
| --- | --- |
בקרת זהויות :  NLI: 987007423553905171  BNE: XX4835688  BnF: cb14189011c (data)  GND: 1099791766  ISNI: 0000 0001 2347 9825  LCCN: nr97031421  NTA: 370790030  SUDOC: 116390050  VIAF: 122190370   WorldCat (עם VIAF): 122190370
יאנחל הררה

יאנחל קלמנטה הררה ראבלו (בספרדית: Yangel Clemente Herrera Ravelo; נולד ב־7 בינואר 1998) הוא כדורגלן ונצואלי המשחק כקשר בז'ירונה מהלה ליגה הספרדית ובנבחרת ונצואלה.
קריירת מועדונים

הררה התחיל את הקריירה שלו במונאגאס לפני שעבר ב-2016 לאתלטיקו ונצואלה. בינואר 2017 חתם במנצ'סטר סיטי ומיד הושאל לניו יורק סיטי מה-MLS לשנתיים. הוא ערך את הופעת הבכורה שלו במרץ 2017.
לאחר שנתיים בניו יורק, הושאל הררה לווסקה מהלה ליגה הספרדית לחצי עונה. ביולי 2019, הושאל לגרנדה לעונה אחת, וההשאלה הוארכה לעונה נוספת. באוגוסט 2021, הושאל לאספניול לעונה אחת.
באוגוסט 2022, הושאל הררה לז'ירונה, העולה החדשה ללה ליגה, לעונה אחת. הוא ערך את הופעת הבכורה שלו בהפסד 0–1 לוולנסיה במחזור הפתיחה. בינואר 2023 הבקיע את שער הבכורה שלו בתיקו 2–2 נגד אספניול.
ביולי 2023, חתם הררה על חוזה קבוע ל-4 שנים בז'ירונה.
נבחרת לאומית

הררה ערך את הופעת הבכורה שלו בנבחרת ונצואלה באוקטובר 2016, בהפסד 0–2 לברזיל. הוא שימש כקפטן נבחרת הנוער של ונצואלה בגביע העולם עד גיל 20 ב-2017, והבקיע את שער הניצחון מול יפן בשמינית הגמר.
הערות שוליים

↑  Yangel Herrera, blanc–i–vermell fins al 2027, gironafc
| נבחרת ונצואלה – קופה אמריקה 2019 |
| --- | --- | --- |
|  1 פרינייס •  2 ויאנואבה •  3 אוסוריו •  4 קנסלור •  5 מורנו •  6 הררה •  7 מאצ'יס •  8 רינקון •  9 אריסטחויטה •  10 סבארינו •   11 אניור •  12 גראטרול • 13 סייאס •  14 מאגו • 15 מוריו • 16 רוסאלס • 17 ג'וסף • 18 סוטלדו • 19 פיגארה • 20 הרננדס • 21 פלטשר • 22 רומו • 23 רונדון • מאמן: דודאמל |  1 פרינייס •  2 ויאנואבה •  3 אוסוריו •  4 קנסלור •  5 מורנו •  6 הררה •  7 מאצ'יס •  8 רינקון •  9 אריסטחויטה •  10 סבארינו •   11 אניור •  12 גראטרול • 13 סייאס •  14 מאגו • 15 מוריו • 16 רוסאלס • 17 ג'וסף • 18 סוטלדו • 19 פיגארה • 20 הרננדס • 21 פלטשר • 22 רומו • 23 רונדון • מאמן: דודאמל | ונצואלה |
| נבחרת ונצואלה – קופה אמריקה 2024 |
| --- | --- | --- |
|  1 גרטרול •  2 פרארסי •  3 אוסוריו •  4 אראמבורו •  5 צ'אנסיור •  6 הררה •  7 סבארינו •  8 רינקון •  9 קאדיס •  10 סוטלדו •   11 מאצ'יס •  12 קונטררס • 13 מרטינס •  14 מאקון • 15 נבארו • 16 סגוביה • 17 לקבה • 18 קאסרס • 19 רמירס • 20 אנחל • 21 גונסאלס • 22 רומו • 23 רונדון • 24 אנדרדה • 25 באיו • 26 פריירה • מאמן: בטיסטה |  1 גרטרול •  2 פרארסי •  3 אוסוריו •  4 אראמבורו •  5 צ'אנסיור •  6 הררה •  7 סבארינו •  8 רינקון •  9 קאדיס •  10 סוטלדו •   11 מאצ'יס •  12 קונטררס • 13 מרטינס •  14 מאקון • 15 נבארו • 16 סגוביה • 17 לקבה • 18 קאסרס • 19 רמירס • 20 אנחל • 21 גונסאלס • 22 רומו • 23 רונדון • 24 אנדרדה • 25 באיו • 26 פריירה • מאמן: בטיסטה | ונצואלה |
עשירים לא מבקשים רשות

| --- | --- |

 שיר הנושא:  אוהב אותך
 סוגה:  רומנטיקה
 יוצרים:  אדריאן סוסה
 שחקנים:  אגוסטינה צ'רי לוסיאנו קסטרו גונסלו הרדיה ארסלי גונזלס לוסיאנו קאסרס חואן דרטס חולייטה קרדינלי ראול טאיבו   לאונור בנדטו   לאונור מנסו   סברינה גרסיארנה
 פרסים:  טקס נבחרי ילדים ארגנטינה
 ארץ מקור:  ארגנטינה
 שפות:  ספרדית
 מספר עונות:  1
 מספר פרקים:  225
 תוכנית מקור:  אין
 תוכנית המשך:  איו
 הפקה
 חברת הפקה:  Pol-ka 
 מוזיקה:  ניקולס ריברה
 אורך פרק:  45-60 דק'
 שידור
 רשת שידור:  Pol Ka
 תקופת שידור מקורית:  11 בינואר 2016 – 26 בדצמבר 2016
 קישורים חיצוניים
 www.eltrecetv.com.ar/los-ricos-no-piden-permiso
 דף התוכנית ב-IMDb
 
עשירים לא מבקשים רשות (בספרדית: Los Ricos no piden permiso) היא טלנובלה ארגנטינאית משנת 2016 בכיכובם של אגוסטינה צ'רי, גונסלו הרדיה לוסיאנו קסטרו, ארסלי גונזלס, חואן דרטס, לוסיאנו קסרס וראול טאיבו.
תקציר הסדרה

באחוזה מפוארת, הרחק מבואנוס איירס, גרה משפחת ויז'לבה העשירה–אנטוניו, אגוסטין ואנה, ודודיהם ליסנדרו וברנרדה. באחוזה חיים גם משרתים ופועלים, וכולם יודעים את מעמדם ומקומם. מאבקי כוח הם עניין שבשגרה במשפחת ויז'לבה - שבה ליסנדרו (ראול טאיבו) חותר להשתלט על נכסי המשפחה - אך לא בין האדונים למשרתים. כל זה משתנה עם הגעתן של שתי נשים לאחוזה.
חוליה (ארסלי גונזלס) היא מורה שמגיעה לאחוזה בניסיון להתחיל בחיים חדשים, לאחר פרידה מבעל מתעלל. היא שובה ממבט ראשון את לבו של רפאל (לוסיאנו קסטרו), מנהל החווה הנאה, אך גם את זה של אנטוניו (חואן דרטס), בעל האחוזה הקשוח, שמתמודד בשנים האחרונות עם מות אשתו. אנטוניו ורפאל מוצאים עצמם עד מהרה נלחמים על לבה של אותה אישה, וחוליה מתקשה לבחור ביניהם. בה בעת, מגיעה לאחוזה משרתת חדשה בשם אלנה (אגוסטינה צ'רי), שמסתירה סוד אפל. אלנה היפה מרעידה את עולמו של אגוסטין (גונסלו הרדיה), שזה עתה נישא והשניים נסחפים לרומן אסור שהשפעותיו יהיו מרחיקות לכת עבור כל דיירי אחוזת ויז'לבה.
פילקו

| --- | --- |

 נתונים כלליים
 תקופת הפעילות:  1892–1961 (כ־69 שנים) 
 מיקום המטה:  פילדלפיה 
 ענפי תעשייה:  אלקטרוניקה 
 מוצרים עיקריים:  אלקטרוניקה ביתית 
  
 www.philco-intl.com
 
לוגו פילקו באירופה
פילקו (באנגלית: Philco; ראשי תיבות של Philadelphia Storage Battery Company כלומר: חברת הסוללות של פילדלפיה) הייתה חברת אלקטרוניקה חלוצית בתחומי ייצור מקלטי הרדיו, הטלוויזיה והמחשוב וייצרה גם מוצרי חשמל ולוויינים.
סוללות ומקלטי רדיו

החברה נוסדה ב-1892 כחברת הליוס לייצור סוללות ומצברים. בין השנים 1920 ועד 1927 הופעלו מקלטי הרדיו באמצעות סוללות בלבד. ב-1927, עם המצאת מיישר הזרם, התאפשרה הפעלת מקלטי הרדיו באמצעות זרם חילופין (הזנה מהשקע בקיר) וקברניטי פילקו הבינו שעליהם לפתח תחומי התמחות נוספים, בשל הירידה הצפויה במכירות הסוללות.
מ-1928 החלה פילקו לייצר מקלטי רדיו ובין השנים 1930–1950 מכרה יותר מקלטי רדיו מכל חברה אחרת. עיצוב מכשירי הרדיו שלה הפך לסמל "ימי הרדיו". החברה הפכה את הייצור למתכונת של פס ייצור במקום העבודה הידנית שהייתה נהוגה עד אז. פילקו גם הייתה בין הראשונות ששילבו טרנזיסטורים בייצור מקלטי רדיו והציעה כבר בשנות החמישים מכשירי רדיו המופעלים על ידי שלט רחוק (עם כבל). ב-1930 החלה פילקו לייצר מכשירי רדיו לכלי רכב.
מכשירים נוספים: ממכונות כביסה עד לווייני תקשורת

פילקו הרחיבה את עסקיה לייצור מכשירי חשמל נוספים, בהם מיזוג אוויר (1938), מקררים (1939), מקלטי טלוויזיה ביתיים (1947), מכונות כביסה ומייבשי כביסה (1954) ועוד.
פילקו נמנתה עם חלוצי המחשבים מבוססי הטרנזיסטורים. לאחר שפיתחה בשנת 1953 טרנזיסטור מתקדם, שהיה מהיר משמעותית מקודמיו, זכתה במכרזי פיתוח מחשבים של הצבא והממשל בארצות הברית. נגזרות מסחריות של אחדים ממחשבים אלה זכו להצלחה כמחשבים לשימושים עסקיים ומדעיים. בשנת 1962 ייצרה פילקו מחשב טרנזיסטורי (פילקו S-2000 Transac), המחשב שאיפשר רמת חישוב זהה למחשבי יבמ הגדולים של אותה עת, אך בגודל קטן יותר, נבחר על ידי פיקוד הגנת האוויר והחלל של צפון אמריקה למתקן איתור הירי של טילים ביניבשתיים בהר צ'ייני. בעקבות בחירה זו נבחרו מחשבי פילקו על ידי ארגונים רבים אחרים, בהם וסטינגהאוס, ג'נרל אלקטריק, נאס"א ואף ממר"ם, מרכז המחשבים של צה"ל. בממר"ם פעלו שני מחשבי פילקו: פילקו 1000 ומחשב גדול ומהיר יותר פילקו 2000.
פילקו-פורד פיתחה וייצרה לווייני תקשורת ולוויינים מטאורולוגיים. כן פיתחה עבור נאס"א את מערכת המעקב הקרקעית הגלובלית של תוכנית מרקורי. חברת ייצור לווייני התקשורת לוראל (Space Systems/Loral) ממשיכה את קו ייצור הלוויינים של פילקו.
רכישות ומיזוגים

בדצמבר 1961 רכשה חברת פורד את פילקו ובמשך זמן מה נקראה החברה פילקו-פורד. ב-1974 נמכרה פילקו על ידי פורד לתאגיד GTE. ב-1981 נרכשה פילקו על ידי פיליפס ההולנדית, על מנת להחדיר את המותג "פיליפס" לארצות הברית, השם הדומה והלוגו הדומה סייעו לביצוע רכישה זו.
מקלט רדיו פילקו 90 "קתדרלה", משנת 1931
פלנטיר

ערך זה עוסק בחפץ אגדי מעולמו של טולקין. אם התכוונתם לחברה אמריקאית, ראו .
פלנטיר (פלנטירי ברבים) הוא חפץ אגדי מהלגנדריום של טולקין.
תיאור

פירוש המילה פלנטיר, היא "אבן רואי" או "הצופה למרחק", בלשון העלפים - קווניה. בספר "שר הטבעות", ידוע בוודאות על שבע אבני פלנטיר, אולם ייתכן שהיו יותר. לפי הכתוב בסילמריליון, הפלנטירי עשויות בדולח, והקסם שבהן מאפשר לצפות בדברים שונים ממרחק רב, בצורה ברורה ומדויקת. בנוסף, ניתן היה לתקשר בין כל הפלנטירי.
סופיה (סדרת טלוויזיה)

| --- | --- |

סמליל הסדרה
 שיר הנושא:  "אני מאמין בך" מאת גריגורי לפס
 סוגה:  דרמה היסטורית
 יוצרים:  ילנה ראיסקאיה
 כותבים:  ילנה ראיסקאיה 
 בימוי:  אלכסיי אדריאנוב 
 שחקנים:  מריה אנדרייבה (Sophia Palaiologina)  יבגני ציגאנוב (איוואן השלישי)  נאדז'דה מרקינה (מריה ירוסלבנה)  בוריס נבזורוב (Grigory Netshin)  פיוטר זייצ'נקו 
 פסקול:  איגור מאטוויינקו
 ארץ מקור:  רוסיה רוסיה
 שפות:  רוסית
 מספר עונות:  1
 מספר פרקים:  8 
 הפקה
 מפיק:  אנטון זלאטופולסקי יקטרינה ז'וקובה מריה אושאקובה
 חברת הפקה:  מוסקינו
 אתר צילומים:  רוסיה, צ'כיה ואיטליה
 צלמים:  דניס אלרקון-רמירס
 מוזיקה:  ארטיום ואסילייב 
 אורך פרק:  52 דק' 
 שידור
 רשת שידור:  רוסיה-1
 תקופת שידור מקורית:  28 בנובמבר 2016 – 1 בדצמבר 2016 
 קישורים חיצוניים
 sofia.russia.tv
 דף התוכנית ב-IMDb
 
סופיה (ברוסית: Софи́я) היא סדרת טלוויזיה רוסית מסוג דרמה היסטורית בבימויו של אלכסיי אנדריאנוב ובהפקת חברת "מוסקינו" בתמיכתו הכספית של משרד התרבות של הפדרציה הרוסית ובתמיכת משרד ההגנה של הפדרציה הרוסית.
עלילה

במחצית השנייה של המאה ה-15 האימפריה הביזנטית נכבשת על ידי הטורקים העות'מאנים ואחרון השליטים של האימפריה הביזנטית משושלת פלאולוג נמלט אל רומא.
לאחר מותה של אשתו הראשונה של נסיך מוסקבה, איוואן השלישי מקבל את הצעת השגרירים מרומא להתחתן עם הנסיכה הביזנטית הצעירה — זואי פליאולוג. ברומא, איוון שולח את משרתו הנאמן פיודור חרומי ואת האמן האיטלקי איוואן פריאזין, השניים מביאים את זואי מרומא למוסקבה, היכן שהיא מוטבלת מחדש ומאמצת את שמה החדש — סופיה.
עם זאת, לאחר הפיכתה לנסיכה הגדולה של מוסקבה, סופיה לא מצדיקה את התקוות של האפיפיור בדבר הרחבת השפעתה של הכנסייה הקתולית ברוסיה. ניסיונות לשלוח שליחים לשכנע את סופיה להיצמד לקו של רומא ומאוחר יותר הניסיונות להרוג אותה, כל אלה מסתיימים בכישלון.
הסדרה מציגה את רגעי השיא של שלטונו של איוואן השלישי: המלחמה עם רפובליקת נובגורוד, הסכסוך והפסקת אש עם האחים בוריס וולוצקי ואנדריי הגדול, הירידה בכוחה של אורדת הזהב, כמו גם העימות בין סופיה לבין ילנה וולושנסקאיה — אשתו של הבן הבכור של איוון השלישי.
שחקנים ודמויות

מריה אנדרייבה — סופיה, הדוכסית הגדולה של מוסקבה, בתו של קונסטנטינוס
יבגני ציגאנוב —איוואן השלישי, נסיך מוסקבה
נדז'דה מרקינה — מריה יארוסלבנה, הנסיכה הגדולה של מוסקבה, אמו של איוואן השלישי
פיוטר זייצ'נקו — פיליפ, המטרופוליט של מוסקבה ורוסיה כולה
בוריס נבזורוב — גריגורי ממונוב, אציל בחצרו של הדוכס הגדול של מוסקבה
ג'וליאנו די קפואה — איוון פריאזין, דיפלומט
איליה אילין — איוון הצעיר, בנו הבכור של איוואן השלישי, יורש העצר
ניקולאי קוזאק — פיודור חרומי, מושל. בויאר בשירות הנסיך הגדול של מוסקבה
מרים סחון — לאורה, עוזרת הנסיכה של מוסקבה
סופיה ניקיטצ'וק — ילנה וולושנקה, אשתו של איוואן צעיר
אנטולי אוזדנסקי — פיודור קוריצין, הגזבר והיסטוריון בחצרו של איוואן השלישי
אלכסנדר באלוייב — סטפן השלישי הגדול, שליט נסיכות המולדבים
סרגיי פוסקפאליס — קזימיר הרביעי, הדוכס הגדול של ליטא
אמאדו מלאדקוב — אחמט, החאן של האורדה הגדולה
איוואן קולסניקוב — יורי ואסייליביץ', נסיך דמיטרוב, אחיו של איוואן השלישי
סרגיי מרין — אנדריי ואסייליביץ', נסיך אוגליץ', אחיו של איוואן השלישי
איוון ואקולנקו — בוריס, נסיך וולוצק, אחיו הצעיר איוואן השלישי
קונסטנטין טופולגה — הנסיך דניל חולמסקי, מצביא
פאבל סבורשצ'יקוב — הנסיך וסילי, מצביא
לידיה ביירשבסקאיה — מרתה בורטסקאיה, עוצרת נובגורוד
ניקולאי שרייבר — הנסיך וסילי גרביונקה-שויסקי, מפקד נובגורוד
בוריס טוקארב — אריסטו פיוראוונטי, אדריכל איטלקי
אנדריי בארילו — אנדריי פליאולוג, אחיה של סופיה
קיריל קוזאקוב — אנטוניו באנוברה, נציג האפיפיור
סמיון טרסקונוב — איוואן הרביעי הצעיר, הצאר העתידי
יורי נזרוב — מקאריוס, המורה של איוואן הרביעי, מטרופוליט מוסקבה
איגור קורשקוב — פייטרו
אנדריי יבדוקימוב — סמיון הזנב, הסייף של הדוכס הגדול
סרגיי בוריסוב — גודינה, הסייף הבכיר של הדוכס הגדול
מקסים ראדוגין — סרג'יו
הפקה

שמה הראשוני של הסדרה — "סופיה פליאולוג". צילומי הסדרה החלו בנובמבר 2014 ונערכו באיטליה, צ'כיה ובערי רוסיה: מוסקבה, קלוגה, בורובסק, נובגורוד, אסטרחן ובפסקוב. בשביל לצלם בשטח מתחם VDNKH נבנתה תפאורה שלמה שדימתה את הקרמלין במוסקבה, כפי שהוא נראה בציורים מהמאה ה-15, נבנתה גם דוגמה של קתדרלת הדורמיציון. במיוחד בשביל הסרט, יוצרו כלים עתיקים, בעיקר כלים וסכו"ם ומטבעות זהב שנוצרו במטבעה ונתפרו למעלה מאלף תלבושות. בהפקה נטלו חלק צוות עובדים של אלפי איש.
שידור

הסדרה "סופיה" הפכה לאחת הסדרות העיקריות בעונת הטלוויזיה של סתיו 2016. פרק הבכורה שודר ב--28 בנובמבר 2016 בערוץ הטלוויזיה "רוסיה 1". בתקופה שבין 28 בנובמבר ל-1 בדצמבר, הסדרה שודרה החל מהשעה 21:00 עד 23:00 (פרק כפול).
פסקול

השיר "אני מאמין לך" נשמע בגמר הקרדיטים של סדרת הטלוויזיה ומבוצע על ידי הזמר גריגורי לפס. המוזיקה נכתבה על ידי איגור מאטוויינקו, המילים — ג'אהאן פולייבה. על פי הכתב אולג פקשין שיר עם מוטיבים עממיים לא קיים ברפרטואר של לפס ועבורו זו הייתה התנסות ראשונה לבצע שיר עממי.
הערות שוליים

↑  Уроки истории: канал «Россия 1» начинает показ исторического сериала «София» // Tricolor TV Magazine, 28 ноября 2016.
↑  Фильм о последней византийской принцессе снимут в новгородском музее деревянного зодчества // ТАСС, 30 сентября 2015.
↑  Ася Емельянова. «София»: новый исторический сериал на «России 1» // Вести.Ru, 29 октября 2016.
↑  Сериал «София», который частично снимали рядом с Обнинском, выходит на экраны // Ngregion.ru, 24 ноября 2016.
↑  Анастасия Рогова. Сериал о Софии Палеолог выйдет в 2016 году // «Известия», 28 октября 2015.
↑  "Новые русские сериалы: главные премьеры осени 2016 года". Вокруг ТВ. נבדק ב-2018-04-02.
↑  Сусанна Альперина. Новый сериал расскажет о Софии Палеоло" // «Российская газета» — Неделя № 7135 (267), 24 ноября 2016.
↑  Телесериал «София» (Россия, 2016). Краткое описание всех серий. Премьера — 28 ноября 2016 года, Яндекс.Телепрограмма
↑  Субботний вечер (2016-11-26). "Григорий Лепс - Я тебе верю. Саундтрек к сериалу "София". Премьера полной версии". נבדק ב-2018-04-02.
↑  Премьера песни Григория Лепса к новому грандиозному сериалу «София» // Россия-1
ציפורים משונות

| --- | --- |
 בימוי:  שקד אורבך
 הופק בידי:  דן שדור
 תחקיר:  שקד אורבך
 עריכה:  נועה וינשטיין
 מוזיקה:  איציק כהן ודניאל סלומון
 צילום:  יוסי אולך
 מדינה:  ישראל
 משך הקרנה:  65 דקות
 שפת הסרט:  עברית
 פרסים:  פרס הבימוי בפסטיבל הקולנוע בירושלים פרס דיאמונד לבימוי לסרט תיעודי
 דף הסרט ב־IMDb
 
ציפורים משונות הוא סרט תיעודי ישראלי משנת 2024 שבוים על ידי שקד אורבך. יצירת הסרט נתמכה על ידי תאגיד השידור הישראלי, קרן גשר לקולנוע רב תרבותי וקרן מקור לקולנוע וטלוויזיה. הסרט עוסקת במשפחתה של אורבך, ועל האבחון המאוחר של אחיה כאוטיסט. הסרט עלה לשידור ב-9 בנובמבר 2024 בכאן 11 ונכון ל-17 בנובמבר זכה לכ-24,000 צפיות באתר יוטיוב
באוגוסט 2024 זכה "ציפורים משונות" בפרס הבימוי בפסטיבל הקולנוע בירושלים. אורבך אף זכתה בפרס דיאמונד לבימוי לסרט תיעודי. הסרט מועמד בקטגוריית סרט הביכורים הטוב ביותר במסגרת פרס הקולנוע הדוקומנטרי הישראלי של הפורום הדוקומנטרי בישראל.
דניאל סלומון (שבעת יצירת הסרט היה בן זוגה של אורבך) יצר את המוזיקה לסרט.
הערות שוליים

↑  ציפורים משונות, באתר הפורום הדוקומנטרי בישראל
↑  התחרות השנתית: מועמדים 2024, באתר הפורום הדוקומנטרי בישראל
↑  אורית מרלין-רוזנצוייג, שקד אורבך על הפרידה מדניאל סלומון: "במלחמה הגיע השבר, הפער בינינו גדל", באתר ynet, 10 בנובמבר 2024
סחרור

| --- | --- |

כריכת הספר במהדורה העברית
 מידע כללי
 מאת:  רוברט צ'ארלס וילסון
 שפת המקור:  אנגלית
 סוגה:  מדע בדיוני
 הוצאה
 הוצאה:  Tor Books
 תאריך הוצאה:  2005
 מספר עמודים:  494 (עברית)
 הוצאה בעברית
 הוצאה:  גרף הוצאה לאור
 תאריך:  2006
 תרגום:  דוד חנוך
 פרסים
 פרס הוגו לרומן הטוב ביותר (2006)  פרס קורד לסביץ (2007)  פרס סיון לספר המתורגם הטוב ביותר (2009)  Premi Robert Holdstock a la millor novel·la fantàstica (2008) 
 סדרה
 סדרת ספרים:  סחרור (טרילוגיה)
 הספר הבא:  Axis - טרם תורגם
 
סִחרוּר (באנגלית: Spin) הוא רומן מסוגת המדע בדיוני, מאת הסופר האמריקאי-קנדי רוברט צ'ארלס וילסון. הספר יצא לאור באנגלית בשנת 2005 ותורגם לעברית בשנת 2006. זהו הספר הראשון בטרילוגיה.
תקציר

העלילה מתרחשת בארצות הברית בהווה, ומסופרת מנקודת מבטו של טיילר דופרה, שהיה בן 12, כשהחלה תופעת הסחרור.
עלילה > תחילת העלילה

עלילת הספר מתחילה מתיאור בגוף ראשון של טיילר דופרה (בן 12), שנפגש עם התאומים ג'ייסון (ג'ייס) ודיאן לוטון, בני 13. בערב בו הם נפגשים, כל הכוכבים בשמיים, כולל הירח, נעלמים וכל הלוויינים נופלים לכדור הארץ. למרות שכבר לא ניתן לראות אותה יותר, הקרינה של השמש נשארת יציבה, נמשכת כרגיל, כך שהחיים יכולים להמשיך.
בתחילת העלילה האנושות לא מבינה את האירוע, אבל בהמשך היא קוראת למאורע הזה, הסחרור ומתחילה לפענח את מהותו.
עלילה > המשך העלילה

המשך העלילה מתאר את התבגרותם של טיילר, ג'ייסון ודיאן. טיילר אחרי התיכון לומד רפואה, ג'ייסון משלים דוקטורט במדעים ודיאן מצטרפת לכת שנוצרה אחרי תופעת הסחור. ג'ייסון ואביו מקימים מתקן מחקר המקביל לנאס"א (שנקרא פריהליון), החוקר את תופעת הסחרור. במהלך המחקר הם מגלים שהסחרור מהווה מעין כיפת כח שעוטפת את כדור הארץ ומעוותת את הזמן, כך שכל שנייה על כדור הארץ שווה ל-3.17 שנות כדור הארץ (לפני הסחרור) ושנה אחת בכדור הארץ שווה ל-100 מיליון שנים.
כתוצאה מכך, ג'ייסון מסביר כי תוך כ-40 שנה על כדור הארץ, השווים לכ 4 מיליארד שנים, השמש תכלה את מלאי המימן דבר שיביא לכליה של החיים.
בהמשך ג'ייסון שעומד בראש מכון פריהליון רוצה לבדוק איך נוצר הסחרור (כאשר המדענים חושבים שהסחור נוצר על ידי חייזרים) ובודק את האפשרות למלט חלק מהאנושות לכוכבי לכת אחרים.
עלילה > עלילה מקבילה

במקביל לעלילה הראשית, קיימת עלילת משנה המתוארת על ידי טיילר בעתיד כשהוא מלווה בדיאן. במהלך הספר עלילה זו מתבהרת עד שהיא מתלכדת עם העלילה הראשית
טרילוגיית סחרור

סחרור הספר הראשון בסדרה.
Axis הספר השני בסדרה - לא תורגם.
Vortex הספר השלישי בסדרה - לא תורגם.
ביקורות ופרסים

הספר זכה לביקורות מעולות רבות.
זוכה בפרס הוגו לספר הטוב ביותר לשנת 2006.
מועמד לפרס לוקוס לספר המדע בדיוני טוב ביותר לשנת 2006.
זכה בפרס גפן כספר המדע הבדיוני המתורגם לשנת 2006.
באתר Goodreads הספר קיבל ציון של כ-4.0 על ידי כ-31,000 מצביעים.
עיבודים נוספים

בשנת 2015 ערוץ הטלוויזיה האמריקאי Syfy דיווח כי הספר יעובד למיני סדרה.
הערות שוליים

↑  http://www.thehugoawards.org/hugo-history/2006-hugo-awards
↑  http://www.sfadb.com/Locus_Awards_2006
↑  https://www.goodreads.com/book/show/910863.Spin
↑  https://www.hollywoodreporter.com/live-feed/syfy-adapting-apocalyptic-drama-spin-764087
פיטר וייט (שחקן)

| --- | --- |

 לידה:  1950 (בן 75 בערך) וורת'ינג, הממלכה המאוחדת 
 מדינה:  הממלכה המאוחדת 
 פרופיל ב-IMDb
 
פיטר וייט (באנגלית: Peter Wight; נולד ב-1950) הוא שחקן אנגלי. לעיתים שמו בקרדיטים הוא פיטר רייט (באנגלית: Peter Wright).
ביוגרפיה

וייט נולד בוורת'ינג שבמחוז סאסקס באנגליה. הוא לא למד משחק באופן פורמלי.
בטלוויזיה הופיע וייט בין השאר בסדרה "גן החיות שלנו", ב-"Z-Cars", בסרט הטלוויזיה "Meantime", בסדרה "אנה לי", בסדרה "חיים על מאדים", בסדרה הרפואית "הולבי סיטי", בסדרת הדרמה " מקום בו נמצא הלב", בסיטקום "Early Doors", ב"רציחות במידסומר", בסדרה הקומית "Monday Monday", בסדרת הדרמה "Party Animals", בסדרה "לפגוע ולהחטיא" ובתפקיד אדמונד לווט בסדרת הדרמה התקופתית "גן עדן לנשים".
וייט שיחק בסרטי הקולנוע "עירום", "סודות ושקרים", "סיפורי פיות", "וירה דרייק", "גאווה ודעה קדומה", "בבל", "הכל או כלום", "A Bunch of Amateurs" והסרט "מר טרנר". ב-2007 הופיע בסרט "שוטרים לוהטים" בתפקיד בעל פאב בשם רוי פורטר. ב-2011 שיחק במיני-סדרה "חקירה רגישה" וב-2012 בסדרת הטלוויזיה "Public Enemies".
הופעותיו של וייט בתיאטרון כוללות תפקידים במחזה "In the Republic of Happiness" בתיאטרון ג'רווד ברויאל קורט בשנים 2012 ו-2013, ובמחזה "אלקטרה" מאת סופוקלס לצדן של קריסטין סקוט-תומאס וליז וייט בתיאטרון האולד ויק ב-2014.
הערות שוליים

↑  Peter Wight: ‘I wanted to be Ronald Pickup – not Olivier’, by Nick Smurthwaite - Jun 14, 2015
| --- | --- |
בקרת זהויות :  NLI: 987007356986505171  BnF: cb150301164 (data)  GND: 1062460529  ISNI: 0000 0003 5389 1831  LCCN: nr2005009448  SUDOC: 095304533  VIAF: 7667532   WorldCat (עם VIAF): 7667532
הכוחות המזוינים המלכותיים של תאילנד

| --- | --- |

 
 זרועות
  הצבא המלכותי של תאילנד
  הצי המלכותי התאילנדי
  חיל האוויר המלכותי התאילנדי
 עיטורים ומבנה פיקודי
 עיטורי הכוחות המזוינים המלכותיים של תאילנד
 דרגות הכוחות המזוינים של תאילנד
 היסטוריה צבאית
 היסטוריה צבאית של תאילנד
 היסטוריה של תאילנד
הכוחות המזוינים המלכותיים של תאילנד (בתאית: กองทัพไทย, תעתיק: קונג תארף תאי) הם הכוחות הצבאיים של ממלכת תאילנד. הם כוללים את הזרועות הבאות:
הצבא המלכותי של תאילנד (กองทัพบกไทย)
השומרים המלכותיים (ทหารรักษาพระองค์)
הצי המלכותי התאילנדי (กองทัพเรือไทย, ราชนาวีไทย)
חיל הנחתים המלכותי של תאילנד (นาวิกโยธินไทย)
חיל האוויר המלכותי התאילנדי (กองทัพอากาศไทย)
יחידות נוספות צבאיות למחצה
הכוחות המזוינים הוקמו ב-1852 ככוח צבאי קבוע שהוקם בפקודתו של המלך מונגקוט (Mongkut) (ראמה הרביעי, מלך סיאם) שהיה זקוק לכוח צבאי מאומן בסטנדרטים אירופאים כדי לסכל כל איום מערבי להשתלטות קולוניאלית על תאילנד. ב-1887 בזמנו של בנו צ'ולאלונגקורן (Chulalongkorn) (ראמה החמישי, מלך סיאם) הוקם פיקוד צבאי קבוע במשרד ההגנה. עם זאת, משרד ההגנה והכוחות הצבאים של תאילנד היו קיימים כבר מימי ממלכת סוקותאי (Sukhothai) במאה ה-13. למעשה, ההיסטוריה של מלכי סיאם רצופה בסיפורים על כיבושים צבאיים ועל עוצמה צבאית. ועם כל זאת, מאז 1932, כאשר הצבא, בסיוע האזרחים, החליט להחליף את משטר המלוכה האבסולוטית במשטר של מלוכה חוקתית, הצבא שולט בחיי הפוליטיקה של תאילנד, מוציא משורותיו רבים מראשי הממשלות וביצע כמה הפיכות צבאיות, כולל האחרונה שאירעה ב־2014.
כיום הכוחות המזוינים של תאילנד מונים כ-550,000 איש. המפקד העליון של הכוחות המזוינים הוא מלך תאילנד, אך תפקיד זה הוא טקסי בלבד. הכוחות המזוינים מנוהלים על ידי משרד ההגנה של תאילנד שבראשו עומד שר ההגנה שהוא חבר ממשלת תאילנד ובראש שרשרת הפיקוד של הכוחות המזוינים עומד מטה הכוחות המזוינים שעליהם מפקד ראש מטה הכוחות המזוינים של תאילנד.
על פי חוקת תאילנד, חובת השירות בכוחות המזוינים חלה על כל אזרחי תאילנד. עם זאת, רק גברים מעל גיל 21 שלא עברו תקופת אימונים במילואים, נבחרים באופן אקראי. אלה שנבחרו באופן אקראי מחויבים לשירות מלא של 24 חודשים ומתנדבים מחויבים לתקופת שירות מלא של 18 חודשים, בהתאם לכישוריהם.
יום הכוחות המזוינים המלכותיים של תאילנד נחגג ב-18 בינואר לזכר ניצחונו של המלך נרסואן הגדול (Naresuan) בקרב כנגד המשנה למלך של בורמה בשנת 1593.